text: Kvindelige fodboldspillere kæmper for anerkendelse
  08 januar 2017 kl. 19.45
  Fodbold har aldrig været mere populært - blandt pigerne. Faktisk er kvindefodbold nu større end kvindehåndbold.
  Selvom der nu er flere kvindelige fodboldspillere end håndboldspillere, så er det alligevel de færreste af os, der kan nævne landsholdets profiler. Derfor skal en ny kommission med navne som Helle Thorning-Schmidt og Christian Stadil gøre kvindefodbold cool.
  Et af de steder de går til den er på Haderslev Idrætsakademi. De opretter nu en linje med elitefodboldpiger - ligesom drengene har det.
  En af dem, der var kommet for at høre om mulighederne, er 16-årige Sophia Husted. Hendes ambitioner fejler ikke noget.
  Kim Hansgaard, fodboldtræner, Haderslev Idrætsakademi.: "Målet er at give pigerne de samme sportslige muligheder som drengene har."
  - Min største drøm er helt klar at komme på landsholdet, siger Sophia Husted til TV SYD.
  Men ligesom hos de professionelle mandlige spillere, så trækker udlandet også.
  - Jeg vil også rigtig gerne spille i USA. For det er det sted i verden, hvor man går allermest op i pigefodbold, uddyber det unge talent.
  Men vejen til succes som kvindelig fodboldspiller i Danmark er ikke ligetil. Selvom sporten er stor, og det danske kvindelandshold klarer sig godt, har de langt fra samme status, som når mændene spiller.
  - Jeg har en pige, og jeg synes de fortjener mere respekt. De arbejder lige så hårdt som drengene – så det syn på kvindefodbold kan jeg godt have lidt ondt af, siger Mogens Abild.
  Hans datter var søndag også til prøvetræning på Haderslev Idrætsakademi, så han kan godt genkende det lidt nedladende syn på kvindefodbold. Han mener ofte at pengene styrer holdningerne i sport.
  Sophia Husted, angriber, SønderjyskE: "Jeg vil også rigtig gerne spille i USA. For det er det sted i verden, hvor man går allermest op i pigefodbold."
  - Måske skulle man begynde med pengene. Nogle skal få øjnene op for pigerne og investere i det.
  I Haderslev gør man også sit til – ligesom i den nye kommission – at gøre kvindefodbold cool.
  - Målet er at give pigerne de samme sportslige muligheder som drengene har. For mig er pigefodbold naturligt, og lige så vigtigt som drengefodbold. Pigerne er meget dedikerede og vil det samme med fodbold som drengene, forklarer fodboldtræner Kim Hansgaard fra Haderslev Idrætsakademi.
  Til august starter de første piger på fodboldlinjen på Haderslev Idrætsakademi.
  